Nog twee vas oor Zelda van Niekerk se moordZelda van Niekerk (Foto: Facebook) Nog twee verdagtes is in hegtenis geneem in verband met die moord op Zelda van Niekerk, ŉ 45-jarige ma van Kaapstad. Van Niekerk het op 28 September onder die N7-oorbrug op die N1 stilgehou om vir ŉ ander motorfietsryer te wag toe sy oorval is. Sy is beroof en in die maag geskiet en het later in die hospitaal aan haar wond beswyk. Hulle sou kinders na ŉ matriekafskeid in Vishoek begelei. JP Smith, Kaapstadse burgemeesterskomiteelid van veiligheid en sekuriteit, het aan Maroela Media gesê beamptes van die metropolisie se dwelm-en-bendetaakspan het die twee mans in Kensington in hegtenis geneem. Die verdagtes is na Maitland-polisiestasie geneem en sal binnekort in die hof verskyn. Beamptes was ŉ week lank op hul spoor gebaseer op inligting van informante. “Ons is trots op die metropolisie se inhegtenisnemings. Daarsonder sou [Van Niekerk] se sinnelose moord, soos talle ander, dalk ongestraf verbygegaan het. Alhoewel haar familie en vriende nog oor haar afsterwe treur, sal die feit dat die oorblywende twee verdagtes aangekeer is, dalk bietjie verligting bring,” het Smith bygevoeg. Maroela Media het vroeër berig Lucien Ackerman (33) is ŉ paar uur ná die voorval in hegtenis geneem. Nadat sy woning in Kensington deursoek is, het polisiebeamptes beslag gelê op ŉ vuurwapen en ammunisie, asook bankkaarte en ŉ bestuurslisensie wat glo aan Van Niekerk behoort. Hy het Maandag in die Kaapstadse landdroshof verskyn. Die saak is tot 23 November uitgestel en Ackerman bly in aanhouding tot dan. ŉ Massa-motorfietsrit ter herdenking van Van Niekerk is in Kaapstad gehou.